પાઠ 19
એક સ્ત્રી આખરે સાજી થાય છે
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 6: ઈસુ શિક્ષક અને સાજાપણું આપનાર

	બાળકોને શીખવવું કે આપણા હૃદયની ઝંખનાઓ, ભલે આપણે બીજાઓથી છુપાવીએ, ઈસુ જાણે છે અને તે આપણી કાળજી રાખે છે.

	શાસ્ત્રવાંચન
	માર્ક 5:25-34

	મુખપાઠ કલમ

ઈશ્વર … હૃદયના ભેદો જાણે છે …



પાઠની રજૂઆત
શરૂઆત
ગુપ્ત વાતો વિશે વાત કરો. કોઈની પાસે વસ્તુઓ રાખવા માટે ગુપ્ત (છુપી) જગ્યા હોઈ શકે, જેના વિશે બીજું કોઈ જાણતું નથી. બીજું ઉદાહરણ પરીક્ષામાં પૂછાનારા પ્રશ્નો છે, જે અગાઉથી ગુપ્ત રાખવા પડે છે.
પાઠના મુખ્ય મુદ્દાઓ
	1.એક સ્ત્રી ખૂબ બીમાર હતી. તે 12 વર્ષથી દુઃખ ભોગવતી હતી. ઘણા વૈદ્યોએ પ્રયત્ન કર્યો હોવા છતાં કોઈ તેને મદદ કરી શક્યું નહિ. ઈલાજ શોધવામાં તેણે પોતાના બધા પૈસા ખર્ચી નાખ્યા હતા (5:25-26). વધુ ખરાબ વાત એ હતી કે તેની બીમારીને કારણે તે ધાર્મિક યહૂદીઓ માટે અસ્વીકાર્ય હતી. બીજા લોકોનાં ઘરોમાં તેનું સ્વાગત થતું નહિ. બાકીના વિશ્વાસુઓ સાથે ઈશ્વરની ઉપાસના કરવાની પણ તેને છૂટ ન હતી.
	2.પછી આ સ્ત્રીએ ઈસુ વિશે સાંભળ્યું. તેમની પાસે આવીને તેણે જે સાંભળ્યું હતું તે પ્રમાણે કર્યું. તે શાંતિથી અને સંકોચથી આવી, કારણ કે તે જાણતી હતી કે ટોળાના લોકો તેને પોતાની નજીક ઇચ્છશે નહિ. તેથી તે ગુપ્ત રીતે સાજી થવા ઇચ્છતી હતી. તેને ઈસુમાં ઘણો વિશ્વાસ હતો. તે માનતી હતી કે તેમનું સામર્થ્ય એટલું મોટું છે કે તેમનાં વસ્ત્રની કોરને અડકવાથી જ તે સાજી થઈ જશે (5:27-28). ચિત્ર 19 બતાવો.
	3.સ્ત્રી ઈસુને અડકવામાં સફળ થઈ અને તરત જ સાજી થઈ. ઈસુએ તે અનુભવ્યું; તે જાણતા હતા કે તે મદદની જરૂર હોય એવા કોઈનો ખાસ સ્પર્શ હતો. તેમણે પૂછ્યું કે કોણે તેમને સ્પર્શ કર્યો (5:29-30). શિષ્યોને તે મૂર્ખામીભર્યો પ્રશ્ન લાગ્યો. હંમેશની જેમ તે ટોળાથી ઘેરાયેલા હતા, અને બધા તેમની નજીક જવા ધક્કામુક્કી કરતા હતા (5:31). ત્યાં લગભગ કોઈ પણ હોઈ શકે!
	4.છતાં, ઈસુ તે વ્યક્તિને શોધતા રહ્યા. સ્ત્રી જાણતી હતી કે તેનું ગુપ્ત સાજાપણું પકડાઈ ગયું છે, અને તે આખા ટોળાની સામે ઈસુ પાસે આવી (5:32-33).
	5.ઈસુ તેની સાથે નમ્રતાથી બોલ્યા. તેમણે તેના વિશ્વાસની પ્રશંસા કરી. તેમણે તેને કહ્યું કે હવેથી તે સાજી રહેશે તેની તે ખાતરી રાખી શકે. તેમણે તેને “શાંતિથી જા” કહીને વિદાય આપી, જેનો અર્થ હતો, “હવે તારે કશાથી ડરવાની જરૂર નથી” (5:34).
મુખપાઠ કલમ દૃઢ કરાવો
વાર્તા પ્રત્યે આપણો પ્રતિભાવ
સ્ત્રી ઈસુને ગુપ્ત રીતે અડકી ત્યારે સાજી થઈ, પણ જ્યારે તે આગળ આવીને ઈસુ સાથે બોલી ત્યારે તેણે પોતાના સાજાપણાનો ચમત્કાર સૌની સાથે વહેંચ્યો. ઈસુએ તેના માટે જે કર્યું તે ખુલ્લેઆમ કહેવાથી તેનો વિશ્વાસ વધુ મજબૂત થયો. જો તે ચૂપચાપ ચાલી ગઈ હોત તો તેના કરતાં તેને વધુ આનંદ અને શાંતિ મળ્યાં.
ઈસુએ આપણા માટે જે કર્યું છે તે જ્યારે આપણે બીજાઓને કહીએ છીએ, ત્યારે તેમનામાં આપણો વિશ્વાસ અને તેમના પ્રત્યેનો આપણો પ્રેમ વધુ મજબૂત થાય છે.
પાઠ 19 – એક સ્ત્રી આખરે સાજી થાય છે	પાનું 




